**Remi Glenn Christoffer Lindholm** (s. 17. tammikuuta 1998 Oulu) on suomalainen maastohiihtäjä, joka edustaa seuratasolla Imatran Urheilijoita.

Ura
---

### Nuoruusvuodet

Lindholm edusti juniorivuosinaan Loviisan Toria sekä sponsoriseura One Way Pro Teamia. Kaudelle 2016–2017 hän siirtyi uusikaarlepyyläiseen IF Minkeniin. Kausilla 2014–2020 hän saavutti yhteensä kuusi nuorten SM-mitalia, joista kolme oli kultaisia. Helmikuussa 2016 Lindholm osallistui Lillehammerin nuorten talviolympialaisiin, jossa hän saavutti sijat 7, 7 ja 10.

### Kansalliset kilpailut

Lindholm on edustanut kesästä 2021 asti seuratasolla Imatran Urheilijoita. SM-kilpailuissa hän on voittanut kultaa vapaan hiihtotavan 15 km kisassa Tampereella 2023, saanut hopeaa vapaan 50 km kisassa Inarissa 2023 ja hiihtänyt pronssille vapaan hiihtotavan 10 km kisassa Rovaniemellä 2022. SM-viesteissä hän on yltänyt Imatran Urheilijoiden joukkueen kanssa hopealle Inarissa 2023 ja pronssille Rovaniemellä 2022 ja Äänekoskella 2024.

Kesäisin järjestettävässä Vuokatin Aateli Race -rullahiihto- ja maastojuoksutapahtumassa Lindholm on parhaimmillaan sijoittunut toiseksi vuonna 2022. Rullahiihdon SM-kilpailuissa hän on saavuttanut parhaimmillaan hopeaa vapaan hiihtotavan 16 km kisassa Vuokatissa vuonna 2022.

### Kansainväliset kilpailut, arvokisat

#### Kausi 2020–2021

Kaudella 2020–2021 Lindholm hiihti Suomen hiihtomaajoukkueen U23-ryhmässä. Maailmancup-debyyttinsä hän teki tammikuussa 2021 Lahdessa Salpausselän kisoissa. Siellä hän sijoittui yhdistelmäkilpailussa 48:nneksi. Lisäksi Lindholm hiihti kisoissa 4×7,5 km viestihiihdossa Suomen kakkosjoukkueessa, joka sijoittui lopputuloksissa kahdeksanneksi. Samalla hän sai ensimmäiset maailmancupin pisteensä.

Keväällä 2021 Lindholm osallistui myös Ski Classics -maratonhiihtosarjan Vasaloppet-osakilpailuun, jossa hän hiihti sijalle 112. Siellä hän edusti Team ES Endurancea.

#### Kausi 2021–2022

Lindholm hiihti kaudella 2021–2022 B-maajoukkueessa. Hänet valittiin Suomen maajoukkueeseen distanssiryhmään Rukan maailmancup-avaukseen marraskuussa 2021. Siellä hän sijoittui perinteisen hiihtotavan 15 km kisassa 26:nneksi. Tämä oli Lindholmin ensimmäinen henkilökohtainen pistesijoitus maailmancupissa. Vapaan hiihtotavan 15 km takaa-ajokilpailussa hän sijoittui 20:nneksi. Lindholm hiihti myös joulukuussa 2021 sekä Lillehammerin että Davosin maailmancup-osakilpailuissa. Lillehammerissa hän sijoittui vapaan hiihtotavan 15 km kisassa 32:nneksi ja 4x7,5 km viestihiihdossa miesten ykkösjoukkueen kanssa 11:nneksi. Davosissa hän sijoittui vapaan hiihtotavan 15 km kisassa 21:nneksi. 

Tour de Skillä 2021-2022 Lindholm hiihti kaikki kuusi etappia. Hän saavutti etapeilla yhden maailmancupin pistesijoituksen ollen 21:s Val di Fiemmessä perinteisen hiihtotavan 15 km yhteislähtökilpailussa. Tourin kokonaiskilpailussa hän oli 36:s.

Lindholm teki aikuisten arvokisadebyyttinsä Pekingin olympialaisissa 2022. Siellä hän sijoittui yhdistelmäkilpailussa 25:nneksi, perinteisen hiihtotavan 15 km kisassa 45:nneksi sekä vapaan hiihtotavan 50 km kisassa (typistettiin sääolosuhteiden takia 30 km mittaiseksi) 28:nneksi. 

Maaliskuussa 2022 Lindholm osallistui maailmancupin Holmenkollenin osakilpailuissa perinteisen hiihtotavan 50 km yhteislähtökisaan, jonka hän keskeytti selkäkipujen takia. Maailmancup-kauden 2021–2022 päättäneissä Falunin osakilpailuissa hän sijoittui vapaan hiihtotavan 15 kilometrin kilpailussa 14:nneksi.

#### Kausi 2022–2023

Lindholm hiihti kaudella 2022–2023 ensimmäistä kertaa A-maajoukkueessa. Maailmancup-kauden avanneissa Rukan osakilpailuissa hän sijoittui perinteisen hiihtotavan 10 km kisassa 43:nneksi. Vapaan hiihtotavan 20 km takaa-ajokilpailussa hän nosti itsensä kisan kolmanneksi nopeimmalla hiihtoajalla sijalle 12. Joulukuussa 2022 Lindholm kisasi myös Lillehammerin ja Beitostølenin sekä Davosin maailmancup-osakilpailuissa. Lillehammerissa hän sijoittui vapaan hiihtotavan 10 km kisassa 26:nneksi ja perinteisen hiihtotavan 20 km yhteislähtökilpailussa 15:nneksi. Beitostølenissä hän sijoittui perinteisen hiihtotavan 10 km kisassa 25:nneksi, ja ankkuroi sekaviestihiihdossa Suomen kakkosjoukkueen sijalle 6. Davosissa Lindholm hiihti vapaan hiihtotavan 20 km kisassa sijalle 11.

Tammikuussa 2023 Lindholm hiihti Les Roussesin maailmancup-osakilpailuissa, joissa hän sijoittui vapaan hiihtotavan 10 km kisassa 33:nneksi.

Lindholm teki aikuisten MM-kisadebyyttinsä helmi–maaliskuussa 2023 Planicassa. Siellä hän sijoittui yhdistelmäkilpailussa 22:nneksi ja 15 kilometrin vapaan hiihtotavan kilpailussa 32:nneksi.

Maailmancup-kauden 2022–2023 päättäneissä Lahden osakilpailuissa Lindholm sijoittui 20 kilometrin perinteisen hiihtotavan yhteislähtökilpailussa 15:nneksi.

#### Kausi 2023–2024

Lindholm valittiin kaudelle 2023–2024 uudestaan A-maajoukkueeseen. Hän sijoittui maailmancup-kauden avanneissa Rukan osakilpailuissa perinteisen hiihtotavan 10 km kisassa 41:nneksi ja vapaan hiihtotavan 20 km yhteislähtökisassa 12:nneksi. Jällivaaran osakilpailuissa hän hiihti vapaan hiihtotavan 10 km kisassa sijalle 42. Lisäksi Lindholm hiihti Jällivaarassa 4×7,5 km viestihiihdossa miesten joukkueessa, joka sijoittui lopputuloksissa kuudenneksi. Joulukuussa 2024 Lindholm hiihti myös Östersundin ja Trondheimin osakilpailuissa. Östersundissa Lindholm sijoittui vapaan hiihtotavan 10 km kisassa 10:nneksi, joka on hänen toistaiseksi paras sijoituksensa maailmancupissa. Trondheimin osakilpailuissa Lindholm hiihti yhdistelmäkilpailussa sijalle 36.

Tour de Skillä 2023-2024 Lindholm hiihti kaikki seitsemän etappia. Hän sijoittui etapeilla kolme kertaa kolmenkymmenen parhaan joukkoon ollen 27:s Toblachissa vapaan hiihtotavan 25 km takaa-ajokilpailussa, 20:s Val di Fiemmessä perinteisen hiihtotavan 15 km yhteislähtökilpailussa ja 20:s Alpe Cermisin vapaan hiihtotavan loppunousussa. Tourin kokonaiskilpailussa hän oli 21:s.

Helmikuussa 2024 Lindholm osallistui maailmancupin Pohjois-Amerikan osakilpailuihin. Canmoressa hän sijoittui sekä vapaan hiihtotavan 15 km yhteislähtökilpailussa että perinteisen hiihtotavan 20 km yhteislähtökilpailussa 41:nneksi. Myös Minneapolisissa hän hiihti sijalle 41, vapaan hiihtotavan 10 km kisassa. Lisäksi hän hiihti Minneapolisissa vapaan hiihtotavan sprinttikilpailun, sijoittuen 64:nneksi.

Maailmancup-kauden 2023–2024 päättäneissä Falunin osakilpailuissa hän sijoittui vapaan hiihtotavan 20 kilometrin yhteislähtökilpailussa 11:nneksi.

Hiihtotyyli ja välineet
-----------------------

Nuorena Lindholm pärjäsi selkeästi vahvemmin vapaan hiihtotavan kilpailuissa. Kansainvälisen läpimurtonsa jälkeen hän on kuitenkin pystynyt hiihtämään hyviä maailmancup-sijoituksia myös perinteisellä hiihtotavalla, vapaan ollessa edelleen hänen vahvuutensa. Lindholmin harjoitusmäärät ovat poikkeuksellisen korkeat. Harjoitustunteja kertyy vuodessa noin 1 100–1 200, ja pitkät, useita tunteja kestävät ja jopa satojen kilometrien mittaiset kestävyysharjoitukset ovat hänelle tyypillisiä. Lindholm hiihtää Salomonin suksilla, ja käyttää Lekin sauvoja.

Yksityiselämä
-------------

### Perhe

Lindholmin isä Glenn on entinen maailmancup-tason maastohiihtäjä, ja hän on toiminut myös Suomen naisten sekä Kiinan hiihtomaajoukkueiden valmentajana ja Ylen ruotsinkielisten hiihtolähetysten kommentaattorina. Myös Lindholmin äiti Johanna on entinen maastohiihtäjä. Lindholmin nuoremmista veljistä kilpatasolla urheilevat Kevin ja Kent, jotka kilpailevat juoksussa ja maastohiihdossa.

### Koulutus

Lindholm on opiskellut Sotkamon lukiossa urheilulinjalla. Ylioppilaaksi hän valmistui vuonna 2018. Syksyllä 2021 Lindholm alkoi suorittaa urheiluvalmentajan ammattitutkintoa Vuokatti Sport Academyssä. 

### Muuta

Remi Lindholm on kilpaillut myös juoksussa, jossa hän on saavuttanut seitsemän nuorten SM-mitalia. Lisäksi hän on toiminut yhdessä isänsä kanssa Kiinassa nuorten maastohiihtäjien valmentajana vuonna 2019. 

Lindholm on syntynyt Oulussa. Suurimman osan lapsuudestaan hän vietti Pernajan kylässä (vuodesta 2010 lähtien osa Loviisaa). Nykyisin Lindholm asuu Vuokatissa. Vapaa-ajallaan hän harrastaa mm. kalastusta, veneilyä, frisbeegolfia ja YouTube-videoiden tekemistä. Lindholm on aktiivinen sosiaalisessa mediassa, ja poplaulaja Antti Tuisku on hänen hyvä ystävänsä. Hänen lempiruokansa on maksalaatikko.

Pekingin olympiavalintojen alla vuonna 2022 Lindholm aiheutti suurta kohua somekäyttäytymisellään. Hän kritisoi Instagram-tilillään Suomen valmennusjohtoa liittyen olympiavalintaprosessiin, ja kirjoitti Twitterissä viestin, jossa luki "Magnar Dalen takas".

Pekingin olympialaisten miesten maastohiihdot päättäneen vapaan hiihtotavan kisan jälkeen Lindholmin uutisoitiin palelluttaneen peniksensä. Tapaus sai laajalti huomiota mediassa ympäri maailman. Esimerkiksi britannialainen The Guardian sekä yhdysvaltalaiset CNN ja Rolling Stone uutisoivat aiheesta.

Lindholm aloitti tammikuussa 2023 työt puolustusvoimien määräaikaisen liikunta-aliupseerin virassa.

Lähteet
-------

1. 1 2  Sotkamon lukio *Kaleva*. Viitattu 20.6.2021.
2. 1 2  Suomen maajoukkuevalmentaja oli kuolla aivokasvaimeen – "Lääkärit puhuivat, että nyt on kyse tunneista" *Ilta-Sanomat*.  28.2.2021. Viitattu 20.6.2021.
3. 1 2  Remi Lindholm *tulokset.hiihtoliitto.fi*. Viitattu 1.4.2023.
4. 1 2  Remi Lindholm Imatran Urheilijoihin *Kestävyysurheilu.fi*.  Arkistoitu 24.6.2021. Viitattu 20.6.2021.
5. ↑  Juuso Haarala siirtyy Minkeniin *KPK*.  27.6.2016.  Arkistoitu 24.6.2021. Viitattu 21.6.2021.
6. 1 2 3 4 5 6 7 8 9 10 11 12 13 14 15 16  LINDHOLM Remi - Athlete Information *www.fis-ski.com*. Viitattu 21.6.2021.
7. ↑  Vuokatin Aaateli Race 2022 *www.enlund.fi*. Viitattu 29.6.2022.
8. ↑  Rullahiihdon SM-kilpailut 17.-18.9.2022 *www.helatulos.fi*. Viitattu 18.9.2022.
9. ↑  Suomen hiihtomaajoukkueet nimetty – Krista Pärmäkosken nimi on listalla, mutta hänen osallistumisensa on vielä auki *Yle Urheilu*. Viitattu 21.6.2021.
10. ↑  Vasaloppet *Etusuora.com*. Viitattu 21.6.2021.
11. 1 2 3  Toni Degerlund: Remi Lindholm haluaa haastaa itsensä maratonmatkoilla – tavoitteena on tulla entistäkin kovakuntoisemmaksi maastohiihtäjäksi *Uusimaa*.  19.12.2020. Viitattu 21.6.2021.
12. ↑  Maastohiihdon B-maajoukkue ja U23-maajoukkue on nyt julkistettu – joukkueet tähtäävät yhdessä kohti 2026 talviolympialaisia *Kestävyysurheilu.fi*.  Arkistoitu 24.6.2021. Viitattu 21.6.2021.
13. ↑  Pohjoismaiset lajit kokoontuvat Rukalla – Suomen joukkueet Ruka Nordiciin nimetty *Suomen Hiihtoliitto*.  22.11.2021. Viitattu 27.11.2021.
14. ↑  Maastohiihdon olympiajoukkue valmis: Jasmin Kähärä ja Remi Lindholm täydentävät joukkueen *Suomen Olympiakomitea*.  12.1.2022. Viitattu 6.2.2022.
15. ↑  Kylmyyden huippu! Hiihdon kuninkuusmatkasta torso – starttiaikakin muuttuu *www.iltalehti.fi*. Viitattu 20.2.2022.
16. ↑  Iivo Niskanen ei saanut himoitsemaansa voittoa – hyytyi neljänneksi Holmenkollenin kuninkuusmatkalla *Yle Urheilu*.  6.3.2022. Viitattu 6.3.2022.
17. ↑  emmi.tiira: Maastohiihdon A-maajoukkue valittu kaudelle 2022–2023 *Suomen Hiihtoliitto*.  19.5.2022. Viitattu 20.7.2022.
18. ↑  juhana.sarkela: Maastohiihdon A-maajoukkue valittu kaudelle 2023–2024 *Suomen Hiihtoliitto*.  2.6.2023. Viitattu 28.7.2023.
19. ↑  Pekka Holopainen: Tällainen on Suomen hiihtokomeetta Remi Lindholm, 23, – yksi luonteenpiirre naurattaa isääkin: "Ylilyöntien riski kulkee mukana..." *Ilta-Sanomat*.  30.11.2021. Viitattu 19.7.2022.
20. ↑  Suomalaisen urheilun kuuluisin penis puhuttaa ympäri maailmaa: "Kiva, kun kiinnostaa" *www.iltalehti.fi*. Viitattu 19.11.2022.
21. ↑  Maajoukkueeseen noussut Remi Lindholm, 23, ällistyttää hurjalla treenillä – hehkuttaa Antti Tuiskun kuntoa: "Ei vielä ihan cupin pisteille" *Yle Urheilu*.  22.11.2021. Viitattu 19.7.2022.
22. ↑  Suosikkihiihtäjä Remi Lindholmilla jälleen raadollinen treeni – "Se oli vain tehtävä" *Ilta-Sanomat*.  19.6.2022. Viitattu 19.7.2022.
23. ↑  Tatu Myllykoski: Remi Lindholmin touhu tyrmättiin Ruotsissa: "Aivan järjetöntä" *Ilta-Sanomat*.  8.12.2023. Viitattu 11.12.2023.
24. ↑  Han är beredd att skida allt, men inte sprint *NYA ÖSTIS*. Viitattu 3.3.2022. (ruotsiksi)
25. ↑  Facebook *www.facebook.com*. Viitattu 30.9.2023.
26. 1 2  Toni Degerlund: Lindholmin perhe tekee epävirallista maastohiihtohistoriaa – perheen äiti, isä ja poika ovat edustaneet lauantain jälkeen kaikki maastohiihdon maailmancupissa Suomea *Uusimaa*.  22.1.2021. Viitattu 20.6.2021.
27. ↑  Pidetty valmentaja jätti Hiihtoliiton: "Ei kovin moni tuolta paikalta pois lähde" *www.iltalehti.fi*. Viitattu 20.6.2021.
28. ↑  Viljami Kalmari: Hiihtopaukku! Suomalainen Glenn Lindholm valittiin Kiinan maajoukkueen valmentajaksi – "He ovat pitäneet suomalaisesta rehdistä tavasta" *Ilta-Sanomat*.  24.9.2021. Viitattu 9.11.2021.
29. ↑  Maastohiihdon uusi päävalmentaja on selvillä *Ilta-Sanomat*.  24.4.2020. Viitattu 21.6.2021.
30. ↑  Sara Kuivistolle kauden kärkiaika ja arvokas voitto – Jonni Blomqvist aitoi ennätyksensä *www.itavayla.fi*.  29.6.2020. Viitattu 20.6.2021.
31. ↑  Kent Lindholm *tulokset.hiihtoliitto.fi*. Viitattu 20.6.2021.
32. ↑  Suomen uudelta hiihtopersoonalta ilouutinen: sukuelimet ovat sulaneet – Iivo Niskanen esitti intiimin kysymyksen Remi Lindholmille *Ilta-Sanomat*.  4.12.2021. Viitattu 17.1.2022.
33. 1 2  Hiihto | Remi Lindholm, 23, lähti Kiinaan – ja kaikki muuttui *Helsingin Sanomat*.  28.12.2021. Viitattu 22.2.2022.
34. ↑  Jonatan Sparv: I Remi Lindholms barndomshem i Pernå kretsar allt kring idrott – "De tävlade till och med i att skala potatis" *www.hbl.fi*. Viitattu 22.2.2022. (ruotsiksi)
35. ↑  Remi Lindholm - YouTube *www.youtube.com*. Viitattu 20.6.2021.
36. ↑  Muusikko löysi uuden ystävän lenkkipolulta! Antti Tuisku hehkutti hiihtoladun yllättävää hyötyä: "Paras paikka tutustua ihmisiin" *www.seiska.fi*. Viitattu 20.6.2021.
37. ↑  Maisa Soininen: Remi Lindholm hätkäytti somejulkaisuillaan – Suomen päävalmentaja kommentoi hiihtäjän tilannetta *Ilta-Sanomat*.  10.1.2022. Viitattu 7.2.2022.
38. ↑  Olympialaiset | Remi Lindholm on noussut otsikoihin maailmalla – Jopa Rolling Stone -lehti kertoo "Metallicaa rakastavan hiihtäjän" kylmettymisestä *Helsingin Sanomat*.  21.2.2022. Viitattu 22.2.2022.
39. ↑  Huippu-urheilu - määräaikaiset liikunta-aliupseerit *Sotilasliikunta*. Viitattu 21.1.2023.


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Yle

 |

 |